b'\n_START_ARTICLE_\nZalagasper\n_START_SECTION_\nZgodovina\n_START_PARAGRAPH_\nSkupaj sta izdala popularna singla "Valovi" (september 2017) in "Baloni" (februar 2018). Izvajalec obeh pesmi je bil na YouTubu sprva naveden kot "Ga\xc5\xa1per \xc5\xa0antl feat. Zala Kralj", saj je bila Zala Kralj takrat zgolj kot gostujo\xc4\x8da vokalistka glasbe Ga\xc5\xa1perja \xc5\xa0antla, ki je z drugimi gostujo\xc4\x8dimi vokalisti glasbo izdajal \xc5\xbee prej. Spoznala sta se preko skupnega prijatelja, \xc5\xbdige Krajnca, ki je tudi re\xc5\xbeiral vse dosedanje videospote. Od aprila 2018 naprej v \xc5\xbeivo nastopata kot enakopravna \xc4\x8dlana skupine Zala Kralj & Ga\xc5\xa1per \xc5\xa0antl. Pod tem imenom sta podpisala pogodbo z Universal Music Slovenia. V mesecu maju sta bila kot gosta povabljena v oddajo Iz\xc5\xa1tekani kot gosta ob skupini Mrfy. Oktobra 2018 sta izdala \xc5\xa1e tretji singl, "S teboi"._NEWLINE_Novembra 2018 sta se s pesmijo "Sebi" prijavila na razpis izbora EMA 2019, kjer sta nameravala nastopiti, da bi svojo glasbo predstavila \xc5\xa1ir\xc5\xa1i javnosti. Pesem je bila izbrana za nate\xc4\x8daj in 16. februarja 2019 sta nastopila na EMI. Izmed 10 nastopajo\xc4\x8dih sta po izboru \xc5\xbeirije pri\xc5\xa1la v superfinale in na podlagi glasovanja ob\xc4\x8dinstva preko telefonov premagala tekmico Raiven s pesmijo "Kaos" in tako zmagala na nate\xc4\x8daju. Maja 2019 sta tako predstavljala Slovenijo na Pesmi Evrovizije v Tel Avivu. Po naznanitvi zmage na Emi je Ga\xc5\xa1per \xc5\xa0antl povedal: "[Zmage] nisva pri\xc4\x8dakovala ... Najini na\xc4\x8drti so se malenkost obrnili in zdaj je en ogromen izziv pred nama, po drugi strani pa nama najve\xc4\x8d pomeni to, da se ljudje pove\xc5\xbeejo z najino glasbo. Temu bova sledila ter da ostaneva zvesta sama sebi, ker mogo\xc4\x8de samo tako lahko dejansko delava vsebine, ki se koga dotaknejo."_NEWLINE_Na dan nastopa na EMI, 17. februarja, sta tudi izdala svoj prvi glasbeni izdelek \xe2\x80\x93 EP z naslovom \xc5\xa0tiri. Nosi vse \xc5\xa1tiri do takrat izdane njune pesmi. Maja 2019 sta prejela nagrado zlata pi\xc5\xa1\xc4\x8dal za naj novinca leta 2018._NEWLINE_V za\xc4\x8detku junija sta se uradno preimenovala v "zalagasper", brez \xc5\xa1umnikov, da bi bilo ime la\xc5\xbee napisati tujegovore\xc4\x8dim ljudem. 7. junija je iz\xc5\xa1la njuna peta uradno izdana pesem in prva v angle\xc5\xa1\xc4\x8dini, "Come to Me".'